L-ewwel nett nixtieq nirringrazzjakom tal-paċenzja tagħkom. Naf li ħadna aktar fit-tul milli ppjanat, iżda għadna fil-ħin. Qbilna dwar il-pakkett kollu qabel l-ewwel sessjoni tal-Parlament Ewropew. Ħames snin ilu kellna bżonn tliet xhur biex niddeċiedu, u xorta xi mexxejja kienu kontra. Din is-sena ħadna tlett ijiem u ħadd ma kien kontra. Anke jekk il-Ġermanja astjeniet fuq il-president tal-Kummissjoni minħabba xi kwistjonijiet fil-koalizzjoni tal-gvern. Personalment, il-Kanċilliera Merkel appoġġat il-pakkett kollu. L-ewwel u qabel kollox, għażilna żewġ nisa u żewġt irġiel għall-erba' pożizzjonijiet ewlenin. Bilanċ perfett bejn is-sessi. Ninsab tassew kuntent dwar dan. Wara kollox l-Ewropa hija mara. Naħseb li kien sew li stennejna għal dan ir-riżultat. Ipproponejna lil Ursula von der Leyen bħala l-President li jmiss tal-Kummissjoni Ewropea u nnominajna lil Christine Lagarde bħala l-kandidata għall-President tal-Bank Ċentrali Ewropew. Eleġġejna lil Charles Michel bħala l-President li jmiss tal-Kunsill Ewropew u l-President tas-Summit tal-Euro, kif ukoll innominajna lil Josep Borrell bħala l-kandidat għal Rappreżentant Għoli tal-Unjoni għall-Affarijiet Barranin u l-Politika ta' Sigurtà. Issa ser ikun f'idejn il-Parlament Ewropew li jqis lil Ursula von der Leyen għall-President tal-Kummissjoni. Jekk tiġi eletta, ser tkun l-ewwel mara li tmexxi l-Kummissjoni Ewropea. Bl-esperjenza tiegħu bħala Prim Ministru Belġjan, Charles Michel ser ikun ideali biex isib kunsens u jseddaq l-għaqda fost l-Istati Membri. Josep Borrell, bħala Ministru għall-Affarijiet Barranin u eks President tal-Parlament Ewropew, ser ikun rappreżentant qawwi u difensur tal-interessi u l-valuri tal-Unjoni Ewropea fid-dinja. Christine Lagarde, bl-isfond internazzjonali li għandha u l-pożizzjoni tagħha bħala d-Direttur Maniġerjali attwali tal-Fond Monetarju Internazzjonali, ser tkun perfetta bħala l-President tal-Bank Ċentrali Ewropew. Barra minn hekk, il-Kunsill Ewropew ħa nota tal-intenzjonijiet ta' Ursula von der Leyen biex tinnomina lil Frans Timmermans u Margrethe Vestager bħala l-Viċi Presidenti tal-Kummissjoni bl-ogħla karigi. Nistennew ukoll mingħand Ursula von der Leyen li tiżgura bilanċ ġeografiku xieraq fit-tim tal-Viċi Presidenti. Nixtieq nawgura kull suċċess lill-mexxejja l-ġodda. Grazzi. Ara l-paġna tal-laqgħa